
A Holokauszt történetének feldolgozása a magyar és a német tankönyvekben

A második világháború eseményei a mai napig nyomot hagytak az emberekben. Még ma is vannak túlélők, akik saját szavaikkal mondhatják el a történetet. A háború borzalmaihoz csatlakozik a Holokauszt is, amelyet általában a második világháborúval együtt tárgyalnak a közoktatásban.
Az említett témák feldolgozása a német és a magyar történelem tankönyvekben eltérő lehet. Kiemelt jelentőségű, hogy a közoktatásban miként adják elő az eseményeket, összefüggéseket, hogyan vannak megfogalmazva, ugyanis a tankönyvek által leírtak hatással vannak a tanulók gondolkodásmódjára, így ez erősen befolyásolhatja a tanulók által alkotott képet a tárgyalt témáról, jelen esetben a Holokausztról.
A tankönyveknél külön figyelmet kell szentelni arra, hogy segítséget nyújthassanak a társadalom számára a múlton való túljutáshoz. Ezen kívül mind a magyar, mind a német könyvekben fontos a történtek oly mértékű hangsúlyozása, hogy ez által megpróbáljuk elérni, hogy azok ne ismétlődhessenek meg.
Az adott tankönyvek különböző perspektívából mutathatják be a történéseket, más és más stílusban fogalmaznak. A Holokauszt feldolgozása több nézőpontból is megközelíthető, mint például az áldozatok vagy a német lakosság szemszögéből. Ezen kívül a képi világ is eltérő lehet, amelyre szintén nagy gondot kell fordítani, hiszen a vizuális megjelenítés módja komoly hatással lehet a tanulókra.
Elemzésem célja feltárni a lehetséges eltéréseket a magyar és német történelem tankönyvekben az említett témák feldolgozásában, tárgyalásában. E mellett vizsgálatom célja az is, hogy felfedjem, eltér-e és ha igen, milyen mértékben tér el a magyar és német történelem tankönyvek felépítése, nyelvezete, stílusa. Ehhez azonban szükség van a magyar és német tankönyvi szabályozások, elvek bizonyos mértékű összehasonlítására és megismerésére is.



